《飓风同僧即此弟羽伯移宿江上小舟》
明代·何吾驺

南徼六月夏云愁，势如万火乍奔牛。终日偃仰汗浃背，匿影长奔绝交游。

忽然一夜狂风发，天半怒号吼不休。乍似连山压石屋，忽疑倒海崩矶头。

风助潮声空尽响，雨传飙发午全秋。门前溪水生巨浪，乍解小艇凭空浮。

东园主人乃大噱，相约同志抱衾稠。此夕托宿若最好，即公一笑指扁舟。

曰此一杯观天地，倾欹澎湃不惊鸥。主人闻言重解颐，船有蓑笠可当裘。

与君今夜共长枕，听尽滂滂与飕飕。风雨床头天下事，波涛梦里何足忧。

便复天清波浪平，与君开篷试任钩。古来画风谁最奇，予也得之漆园周。

等閒簸荡万古怀，便合乘之到十洲。更指银汉碧如浣，天上应疑犯斗牛。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。